**Terje Johannessen** (født 9. januar 1951 i Trondheim) er en norsk lege og professor i allmennmedisin ved Norges teknisk-naturvitenskapelige universitet (NTNU). 

Johannessen ble utdannet cand.med. ved Universitetet i Bergen i 1976 og ble spesialist i allmennmedisin i 1982. Fra 1980 til 1992 deltok han i Gastrogruppen Trondheim, et forskningssamarbeid mellom sykehusleger og allmennleger. Han disputerte med doktorgradsavhandlingen «Controlled trials in single subjects» i 1992. Doktorgradsarbeidet besto i utvikling av en ny forskningsmetode for randomiserte, kontrollerte studier av enkeltpasienters nytte av en definert terapi. 

I 1983 var Johannessen med og etablerte Fondet til fremme av allmennmedisin i Sør-Trøndelag. Han har vært medlem av Almenpraktiserende legers fagutvalg fra 1983 til 1984 (nasjonalt råd) og var sentral i Det medisinske fakultetets prosjektgruppe for utvikling av det nye medisinstudiet i Trondheim, basert på problembasert og ferdighetsorientert læring (PBL) (1992–1996). Han var ansvarlig for utviklingen av Lege-pasient-kurset i det nye medisinstudiet i Trondheim. Lege-pasient-kurset er en oppøving av kommunikasjonsferdigheter, og handler om at studentene møter pasienter fra første uke i studiet. 

Sammen med Pål Kristensen var Johannessen initiativtaker til Nidaroskongressen som sammen med Primærmedisinsk uke er det største, nasjonale medisinske arrangementet i Norge. Han var leder av de tre første Nidaroskongressene. I perioden 1993–1996 var han professor 1 i allmennmedisin ved NTNU i Trondheim. I 1996 sa Johannessen opp stillingen som fulltidsprofessor for å konsentrere seg om arbeidet med å etablere Norsk Helseinformatikk AS (NHI) og gikk over i en professor 2-stilling. 

I 1996 etablerte han Norsk Helseinformatikk (NHI). Sommeren 1997 inngikk NHI en kontrakt med Helsedepartementet om å utvikle et oppslagsverk for allmennleger – Norsk Elektronisk Legehåndbok (NEL). I perioden 1997–2000 var han leder (forskningssjef) for Senter for samhandling i helsetjenesten ved SINTEF Unimed. Fra 2000 til 2008 var han medisinsk sjef i NHI og daglig leder fra 2008. Legehåndboka (NEL) var en periode gratis tilgjengelig gjennom Helsebiblioteket, men da Helsebiblioteket erstatte det med engelskspråklige oppslagsverk ble det misnøye, og i 2016 abonnerer mer enn 95% av alle allmennleger i Norge, samt flere sykehus og helseinstitusjoner, på NEL. NHI er nå kjøpt opp av svenske Bonnier, og NEL finnes nå i dansk versjon (Lægehåndbogen), svensk versjon (Medibas) og lanseres i 2017 i tysk drakt (Deximed). 

Terje Johannessen har vært foredragsholder ved ca. 200 nasjonale og 50 internasjonale kurs, konferanser og kongresser. Totalt har han vært kursleder for mer enn 50 kurs i legers etterutdanning. Han er forfatter av en rekke fagartikler i lærebøker og av ca. 50 vitenskapelige artikler i tidsskrift med referee-system. Han er også forfatter av ca. 100 populærvitenskapelige artikler.

Blant sakene Johannessen har vært mest engasjert i, er tiltak for å bedre samhandling i helsetjenesten, og tiltak som kan forbedre maktforholdet mellom lege og pasient. Han har hatt en rekke oppdrag blant annet for Helsedepartementet og norske sykehus for å bedre samhandlingen mellom de ulike aktørene i helsetjenesten. Arbeidet for bedre samhandling var også mye av bakgrunnen for at han vant Nidarosprisen i 2001.

Priser
------

* Leiv Eirikson Nyskaping – Nyskapingsprisen 2009
* Norsk Selskap for Allmennmedisins Forskningspris i 1995
* Nidarosprisen 2001 – for fremragende innsats i utvikling av faget allmennmedisin, og arbeid for samhandling i helsetjenesten

Referanser
----------

1. ↑

Eksterne lenker
---------------

* Leiv Eirikson Nyskaping – Nyskapingsprisen 2009
* Norsk Selskap for Allmennmedisins Forskningspris i 1995
* Nidarosprisen 2001[*død lenke*]
* Utposten – Samhandling i helsetjenesten (2003)
* Nhi.no - Skandinavias største helsenettside
* Norsk Elektronisk Legehåndbok (NEL) - abonnementsbasert oppslagsverk for leger og helsepersonell

|  |  |
| --- | --- |
| Oppslagsverk/autoritetsdata | VIAF **·** LCCN
 |